Канны щытепсэлъыхьа Сочэ щекIуэкIыну дунейпсо фестивалым
Канны щызэхэта кинофестивалым Урысейм хухаха утыкум деж щытепсэлъыхьащ Сочэ къалэм щыIэну «Sochi International Film Festival — SIFF» зэхыхьэм. ЗэраубзыхуамкIэ, ар 2016 гъэм дыгъэгъазэм и 10-16-хэм екIуэкIынущ. Абы и къызэгъэпэщакIуэхэм яхэтщ Британием киномкIэ и институтымрэ Лондон и RAINDANCE кинофестивалымрэ.
Сочэ кинофестивалыр къыхэзылъхьари абы и унафэщIри продюсер, усакIуэ икIи сценарист Бэлагъы Любэщ. Абы и жэрдэмыр даIыгъащ УФ-м и Президентым дунейпсо щэнхабзэ зэдэлэжьэныгъэмкIэ и лIыкIуэ Швыдкой Михаил, сенатор Къанокъуэ Арсен, УФ-м хамэ къэрал IуэхухэмкIэ и министерствэм, УФ-м и посольствэу Великобританием щыIэм.
— Си фIэщ мэхъу кином гъащIэм мыхьэнэшхуэ зэрыщиIэр. Кином и бзэр — усэбзэщ, гъуазджэщ, макъамэщ. Урысейм исхэмрэ Европэм щыпсэухэмрэ абы зэкъуигъэувэмэ, ди къалэныр дгъэзэщIауэ къэтлъытэнущ. Урысеймрэ Великобританиемрэ я щIыналъэхэр къэдгъэлъагъуэ щхьэкIэ, абдежым дыкъыщызэтеувыIэркъым. Фестивалым кърагъэхь фильмхэр къыхэзыхынухэм хэтынущ Европэм, Азием, Америкэм щыщ къэпщытакIуэхэр. Апхуэдэу утыку кърахьэнущ дуней псом и къэрал зэмылIэужьыгъуэхэм я фильмхэр, — къыхигъэщащ Бэлагъы Любэ.
КъызэгъэпэщакIуэхэм зэрыжаIэмкIэ, дунейпсо кино-фестивалыр Сочэ щрагъэкIуэкIыну къыхахащ, иджырей инфраструктурэхэмкIэ, ухуэныгъэхэмкIэ, техникэхэмкIэ Олимп джэгухэм ирихьэлIэу къызэрызэрагъэпэщар къалъытэри. Абыхэм я фIыгъэкIэ гъэлъэгъуэныгъэр, конференцэхэр къызыхуэтыншэу яубзыхуну Iэмал яIэщ.
Сочэ дунейпсо кинофестивалым и дамыгъэ икIи саугъэт нэхъыщхьэу щытынущ алыдж пасэрей IуэрыIуатэм къыхэщ тхьэ-гуащэ Иридэ и статуэткэр. КъищынэмыщIауэ, зэхыхьэм пашэ щыхъунум Iэмал иIэнущ Лондон щекIуэкIыну «Raindance Film Festival» кинофестивалым хыхьэу «Урысей кином и тхьэмахуэ» Iуэхум хэтыну, — хъыбар къет «Урысей кино»-м и пресс-IуэхущIапIэм.
ТЕКIУЖЬ Заретэ.
